***Kedves Sportszakkörösök!***

Most nem egy sportág történetét, vagy egy erőnléti gyakorlatot mutatok be számotokra, hanem kivételesen a saját sportolói élettörténetemet osztom meg abból az időszakból, amikor kb. egyidős voltam Veletek.

Ez alkalommal tanulságként fogok írni számotokra arról, hogy én a ti korotokban hogyan használtam ki a sportoláshoz szükséges lehetőségeket, hogy a magam elé kitűzött célokat elérjem.

Melyek voltak ezek a céljaim?

1. Legfontosabb az volt, hogy labdarúgás sportágban kapusként az első osztályban szerepelhessek*. Ennek érdekében, nem csak sportgyakorlatokat végeztem maximális intenzitással, hanem olvastam olyan könyveket, melyeket nagy, sikeres elődeim írtak.*

Tehát bármilyen sportágban szeretnétek kiemelkedőt nyújtani, javaslom Ti is olvassatok szakirodalmakat, hogy tudatos legyen az a sporttevékenység, mely a sikereteket eredményezheti. Ma már minden sportágban jelentek meg szakirodalmak, hiteles forrásokból, azaz kiemelkedő volt sportolóktól.

1. Gondoltam az egészségemre is. Tudtam, mert mondták a szüleim és olvastam róla eleget, hogy a rendszeres testedzés fontos az **egészségem** szempontjából is. És persze az sem volt utolsó szempont számomra és - számotokra is legyen fontos-, hogy milyen lesz az alkatotok.
2. *Örömet akartam szerezni szüleimnek, testvéremnek, barátaimnak* azzal, hogy egyre kiemelkedőbb eredményeket érhetek el. Természetesen magam számára is örömet és büszkeséget okozott, hogy minden körülmények között tudtam fejlődni, sikert elérni.
3. *Nagyon fontos, hogy nem csak egyféle* sporttevékenységet végeztem - vagyis a labdarúgó kapus gyakorlatait-, hanem mellette középiskolai szinten kosaraztam, atletizáltam, asztaliteniszeztem, tornásztam, kerékpároztam… stb. Ezeket is örömmel és teljes odaadással próbáltam művelni. Ráadásul mindig igyekeztem eleget tanulni, a gimnáziumot, majd a főiskolákat is jó eredménnyel elvégezni.
4. Így lett meg a harmónia a mindennapi életemhez.

Nem volt ám minden egyszerű. Volt, amikor bizony szenvedtem. Sokszor volt izomlázam, de legyőztem, mert tudtam ez a siker velejárója. Volt, amikor már olyan fáradt voltam, hogy szerettem volna lefeküdni aludni, de másnapra még tanulnom kellett!!! A barátaim is sokszor el-el hívtak egy jót dumcsizni, társasozni, biciklitúrázni. Ők is az életemhez tartoztak. Fontosak voltak számomra ők is és én is őnekik. A gimis osztálytársaimmal ma is a legjobb barátságban vagyunk, mert „Mindig kell egy barát” vagy több is. Azért idézőjelben olvashatjátok, mert van egy ilyen régi sláger. Érdemes meghallgatnotok, és a szövegére is odafigyelni…

Kedves Fiúk!

Biztosan érzitek, hogy a kollégiumban is és a mostani online időszakban is próbálok felétek szeretettel viszonyulni, odafigyelni Rátok. Köszönöm azt is, hogy ezzel nem éltek vissza.

Vigyázzatok továbbra is magatokra, a környezetetekben élőkre.

Legyetek mindig vidámak és példaképek!

A fentieket azért írtam le Nektek, hogy lássátok, a siker nem pottyan az ülönkbe, azért kitartóan meg kell dolgozni, és nem szabad elkeseredni, és feladni, ha nem azonnal jönnek az eredmények! Azok a teljesítmények fogják a legnagyobb örömet okozni, amiért keményen megdolgoztatok!

Soha ne adjátok fel az elképzeléseiteket, ha azok reálisak és másokat nem sértenek!

A következő alkalommal a példaképek erejéről fogok írni.

Üdvözlettel: Vili bácsi